Roskaa hylätään sinne, missä silminnäkijöitä ei ole. Omatoimisiin roskatalkoisiin ei välttämättä kannata ruveta vaan ilmoittaa luontoon kuulumattomista jätteistä kunnalle.

Mistä on kyse? Lumen alta paljastuvat keväisin talvella ympäristöön heitetyt roskat

Metsäiset alueet ja pysähdyspaikat vilkkaiden teiden varsilla ovat pahimmat paikat

Roskaamiseen syyllistyneitä saadaan harvoin kiinni

Meetvurstipakkaus, lääkeliuska, koiranruokapurkkeja, pakkausjätettä, pitsalaatikoita, pahvimukeja ja tupakka-askeja. Siinä katsaus bussipysäkin viereisestä ojasta löytyviin jätteisiin Lahden ja Orimattilan välimaastossa.

Tienvarsilta on paljastuu lumien sulamisen jälkeen talvella hankeen heitettyjä roskia. Osa roskista on selvästi tuotu vastikään.

– Tyypillistä jätettä, tyypillisessä paikassa, bussipysäkillä vilkkaan tien varrella. Ainoastaan metallijäte ja huonekalut loistavat poissaolollaan, niiden määrä kasvaa keväisin. Myös autonraadoista ja öljyjätteestä tulee ilmoituksia, toteaa Orimattilan kaupungin ympäristönsuojelusihteeri Kirsi Liukkonen-Hämäläinen.

Ongelma on kuntien ja kaupunkien yhteinen. Esimerkiksi Lahdesta ei löydy erityisiä roskaajien suosimia paikkoja, mutta eniten laitonta jätettä kertyy metsäisille alueille, joissa ei ole rakennuksia lähellä.

– Sinne viedään, koska silminnäkijöitä ei ole lähellä. Keväisin ilmoituksia tulee eniten, kun lumet sulavat. Mitään poikkeuksellista ei ole tässäkään keväässä, sanoo ympäristönsuojelusihteeri Sanna Ukkolan Lahden kaupungin ympäristöpalveluista.

Jätemaksut houkuttavat roskaamiseen?

Koituupa siivoaminen sitten tiehallinnon, kaupungin tai yksityisen kiinteistöomistajan kontolle, se maksaa. Kansalaiselle jätteiden rahtaaminen jäteasemille maksaa myös, ja se voi osaltaan lisää houkutusta roskaamiseen.

Mieluummin tekisin jotain ihan muuta kuin selvittäisin, kuka on roskannut ja kenen vastuulla siivoaminen on. Sanna Ukkola

– Varsinkin, jos on eläkeläinen tai työtön, jolla on rahat on vähissä, on selvä, että miettii, onko jätemaksuihin varaa. Yhteiskunnan pitäisi tulla vähävaraisia vastaan. Maksaahan sekin, kun jälkiä siivotaan ja tapauksia selvitetään viranomaisten voimin, toteaa Orimattilan kaupungin ympäristönsuojelusihteeri Kirsi Liukkonen-Hämäläinen.

Ympäristönsuojelusihteeri Sanna Ukkola on selvästi tympääntynyt aiheeseen, joka työllistää viranomaisia vuodesta toiseen.

– Mieluummin tekisin jotain ihan muuta kuin selvittäisin, kuka on roskannut ja kenen vastuulla siivoaminen on. Syyllistähän saadaan harvoin kiinni, joten useimmiten maksaja on maanomistaja.

Koiranpennut jätesäkissä

Jätekasoista niin tienvarsilla, julkisilla paikoilla kuin yksityisillä kiinteistöilläkin tulee keväisin ilmoituksia lähes päivittäin. Ympäristönsuojelusihteeri kehottaakin tekemään ilmoituksen, ja jättämään siivouksen niille, kenen vastuulla se on.

Jos on eläkeläinen tai työtön, jolla on rahat on vähissä, on selvä, että miettii, onko jätemaksuihin varaa. Kirsi Liukkonen-Hämäläinen

– Jätteissä voi olla teräviä esineitä, vaikka huumeneuloja, ja tautiriski on aina olemassa.

Liukkonen-Hämäläinen on tehnyt vuosien varrella paljastunut monia hätkähdyttäviä löytöjä jätekasoista.

– Puoliksi tapetut koiranpennut oli kammottavin löytö. Ne oli sullottu jätesäkkiin ja heitetty levähdysalueen roskalaatikkoon. Niitä oli yritetty tappaa hakkaamalla päähän, mutta osa oli vielä elossa. Se oli näky, jota en ikinä unohda.